My Last Breath

«My Last Breath» (norsk oversettelse: mitt siste åndedrag) er en britisk popsang fra 2020 med James Newman. Låten skulle ha vært Storbritannias bidrag i Eurovision Song Contest 2020 i Rotterdam i Nederland, men konkurransen ble avlyst på grunn av koronavirusutbruddet i Europa vinteren 2020. Newman har skrevet sangen sammen med Ed Drewett, Adam Argyle og Iain James, og den ble utgitt 27. februar 2020.

Om sangen 
Newman skrev sangen sammen med låtskriverkompisene Ed Drewett, Adam Argyle og Iain James. Sistnevnte skrev også Eurovision-vinneren fra 2011, «Running Scared» med Ell & Nikki fra Aserbajdsjan. Inspirasjonen til sangen fikk de etter å ha sett en dokumentar om en dykker i Nordsjøen som ble reddet etter å ha kommet bort fra resten av dykkerlaget sitt. «Det fikk oss til å tenke over hva du kan være villig til å gjøre for andre mennesker», sa Newman i et intervju med BBC.  

Låten ble skrevet i Skottland i januar 2019, mens de oppholdt seg nær en loch. Hver dag isbadet de i den iskalde innsjøen. Musikkvideoen til sangen reflekterer dette, i og med at den nederlandske isbaderen Wim Hof er med i videoen.   

I 2019 samarbeidet Newmans plateselskap BMG med kringkasteren BBC om å finne en passende låt og artist til å representere Storbritannia i Eurovision Song Contest 2020. BMG foreslo Newman, og etter en liten tenkepause sa han ja, fordi Eurovision Song Contest er en «feiring av musikken». 

«My Last Breath» ble offentliggjort i en morgensending på BBC Radio 1 torsdag 27. februar 2020. Sangen ble også utgitt for digital nedlastning og strømming samme dag. I intervjuet sa Newman at han visste at denne sangen var den rette for konkurransen: «Jeg bare elsket enkelheten og det universelle budskapet i sangen».

Eurovision Song Contest 

Sangen skulle ha representert Storbritannia i Eurovision Song Contest 2020, etter at den britiske kringkasteren BBC internt valgte James Newman til å representere nasjonen. Som ett av de fem store landene i konkurransen, var Storbritannia direktekvalifisert til finalen i Rotterdam i Nederland lørdag 16. mai 2020. På grunn av koronavirusutbruddet i Europa vinteren 2020 besluttet imidlertid EBU å avlyse konkurransen for å hindre spredning av koronaviruset SARS-CoV-2 og den medfølgende sykdommen COVID-19. Sangen fikk dermed aldri deltatt i konkurransen.

Mottakelse 
Sangen fikk blandet mottakelse fra både fans og presse i Storbritannia. Musikkanmelderen Louis Staples i avisen The Independent kommenterte syrlig at sangen er det som skjer om en «kunstskinnjakke fra River Island, en X Factor-vinnersang og din onkels midtlivskrise fikk et barn sammen». BBC-anmelderen Mark Savage var imidlertid langt mer positiv, og kommenterte på sedvanlig tørt britisk vis etter at låten ble spilt på BBCs morgenprogram: «Der var den, inneklemt mellom låter av Harry Styles og Dua Lipa, og … det hørtes ikke ut som om programmet hadde blitt hacket.»

Sporliste

Utgivelseshistorikk

Referanser 

Britiske sanger
Sanger fra 2020
Bidrag til Eurovision Song Contest 2020